Incendiu la un tren de pe ruta Iași-Hârlău. Pompierii au intervenit de urgență
- Moraru Iulia
- 2 martie 2024, 18:11
În cursul zilei de sâmbătă, flăcările au cuprins un tren aflat în stația Cotnari din județul Iași, punând în pericol viața pasagerilor.
După puternicul incendiu din Iași, zeci de persoane cuprinse de panică s-au autoevacuat pentru a se proteja.
Potrivit informațiilor furnizate de ISU Iași, nu există persoane care să necesite asistență medicală în urma incidentului.
Incendiu puternic la un automotor în Iași
Conform Inspectoratului pentru Situații de Urgență (ISU) Iași, la locul incidentului sunt prezente două autospeciale echipate pentru intervenție și stingerea incendiilor, având la dispoziție apă și spumă, inclusiv module de descarcerare și acordare a primului ajutor.
De asemenea, intervin o autospecială destinată transportului apei și un echipaj de prim ajutor din cadrul Detașamentului de Pompieri Târgu Frumos, în timp ce echipajul de intervenție al SVSU este, de asemenea, mobilizat pentru a face față situației.
În jur de 20 de persoane au reușit să se evacueze din tren după incendiu.
110 persoane s-au evacuat după un incendiu la un tren
În noiembrie anul trecut, peste o sută de călători aflați în trenul Iași-Tecuci au fost nevoiți să se evacueze în gara Bârnova, după ce un incendiu a izbucnit în ultimul vagon al trenului.
Cu toate acestea, în urma incidentului, nu s-au înregistrat persoane rănite. Din primele informații a reieșit că focul a fost cauzat de o defecțiune la instalația electrică a trenului.
La locul incidentului s-au deplasat două autospeciale de intervenţie şi stingere şi un echipaj pentru transportul victimelor multiple.
Au fost demarate investigaţii suplimentare pentru a determina condiţiile în care s-a produs incendiul. Pasagerii vor fi preluaţi de un alt tren care a ajuns în gara Bârnova.
Incendiu puternic în Gara Iași
Și în septembrie anul trecut un incendiu a izbucnit în Gara Iași.
Două vagoane de tren au fost cuprinse de flăcări. Garnitura staţiona în zona pasajului pietonal din zona gării. Mai multe echipaje de pompieri au luptat câteva ore cu flăcările, iar fumul s-a răspândit până în satul învecinat.